Document ID: 31998R2092

Uredba Komisije (ES) št. 2092/98
z dne 30. septembra 1998
glede prijavljanja ribolovnega napora v zvezi z določenimi ribolovnimi območji in viri Skupnosti
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3760/92 z dne 20. decembra 1992 o vzpostavitvi sistema Skupnosti za ribištvo in ribogojstvo [1], kakor je bila spremenjena z Uredbo (ES) št. 1181/98 [2], zlasti člena 13,
ker Uredba Sveta (EGS) št. 2847/93 z dne 12. oktobra 1993 o vzpostavitvi nadzornega sistema za skupno ribiško politiko [3], kakor je bila nazadnje spremenjena z Uredbo (ES) št. 2635/97 [4], zlasti člen 19(f)(3), določa, da Komisija zagotovi, da imajo države članice, ki so odgovorne za nadzor, na voljo podatke v zvezi z identifikacijo plovil, ki imajo dostop do njihovih voda;
ker uresničevanje dogovorov za upravljanje ribolovnega napora v skladu z Uredbo Sveta (ES) št. 685/95 z dne 27. marca 1995 o upravljanju ribolovnega napora v zvezi z določenimi ribolovnimi območji in viri Skupnosti [5] in z Uredbo Sveta (ES) št. 779/97 z dne 24. aprila 1997, ki uvaja ureditev za upravljanje ribolovnega napora v Baltiškem morju [6], poudarja potrebo po sprejetju določb za zagotovitev, da se podatki v zvezi s seznami imenovanih ribiških plovil sporočajo brez odlašanja;
ker Uredba Komisije (ES) št. 2090/98 [7] določa podlago za prenos podatkov evidenci ribiških plovil Komisije;
ker bi se moralo sporočanje podatkov o ribolovnem naporu v ribištvu sklicevati na podatke, ki jih vsebuje evidenca ribiških plovil Skupnosti;
ker so ukrepi, ki jih določa ta uredba, skladni z mnenjem Upravljalnega odbora za ribištvo in ribogojstvo,
SPREJELA NASLEDNJO UREDBO:
Člen 1
Države članice posredujejo Komisiji podatke, navedene v členu 19(f)(1) Uredbe (EGS) št. 2847/93, in seznam plovil, ki imajo dovoljenje za ribolov v ribištvih, navedenih v Prilogi I k Uredbi (ES) št. 685/95, in tistih, ki so navedena v prilogi k Uredbi (ES) št. 779/97, v skladu s postopki, določenimi v Prilogi III k tej uredbi. Spremembe seznamov plovil se sporočijo Komisiji v skladu z istimi postopki najpozneje štiri delovne dni pred vstopom plovila v ribolovno območje. Komisija potrdi prejem sprememb seznamov z digitalnim prenosom prek telekomunikacijskega omrežja najpozneje dva dni pred vstopom plovil v ribolovno območje.
Člen 2
Države članice posredujejo Komisiji zbirne podatke o ribolovnem naporu, navedene v členu 19I Uredbe (EGS) št. 2847/93, v skladu s Prilogo I k tej uredbi:
- za vsako območje, navedeno v členu 19(a)(1) Uredbe (EGS) št. 2847/93, pred petnajstim dnem v vsakem mesecu za prejšnji mesec za pridnene vrste,
- za vsako območje, navedeno v členu 19(a)(1)(a) Uredbe (EGS) št. 2847/93, za pridnene vrste, lososa, morsko postrv in sladkovodne ribe pred 15. aprilom, 15. julijem, 15. oktobrom in 15. januarjem za prejšnje četrtletje in pred 15. februarjem vsakega koledarskega leta za vsak mesec prejšnjega leta,
- za vsako območje, navedeno v členu 19(a) Uredbe (EGS) št. 2847/93 za prejšnje četrtletje pred koncem prvega meseca vsakega koledarskega četrtletja, če gre za pelagične vrste.
Člen 3
Popravke napačnih informacij, ki jih vsebuje evidenca, se sporoči Komisiji v 30 dneh od datuma odkritja napake.
Člen 4
Države članice imajo takojšen dostop do podatkov v zvezi z identifikacijo plovil, ki se ukvarjajo z ribiško aktivnostjo v ribištvih, navedenih v Prilogi I k Uredbi (ES) št. 685/95 in v Prilogi k Uredbi (ES) št. 779/97, ki so pod njihovo jurisdikcijo ali suverenostjo, v skladu s postopki, določenimi v Prilogi IV k tej uredbi.
Člen 5
Države članice sporočijo Komisiji v tej uredbi navedene podatke z digitalnim prenosom prek telekomunikacijskega omrežja v skladu s podrobnimi pravili in kodami, določenimi v Prilogah od I do IV. Komisija potrdi prejem sporočil takoj, ko so ta potrjena v bazi podatkov.
Člen 6
Plovila, ki so predmet te uredbe se identificirajo z interno številko, zabeleženo v evidenci ribiških plovil Skupnosti, kakor je navedeno v Prilogi I Uredbe (ES) št. 2090/98.
Člen 7
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. septembra 1998

Labels: 12
20
6